《水竹幽居堂》
宋代·曾兴宗

山深景最幽，正为幽人设。
获此一段奇，天意亦特达。
水清濯吾缨，竹劲抱高节。
凿池为延客，筑室相娱悦。
故人来清风，莫逆友明月。
雅与仙境连，迥隔红尘绝。
此乐只自知，切勿下人说。

作者简介：（1146—1212）吉州庐陵人，徙居宁都，字光祖，号唯庵。为南昌簿，簿书繁冗，勾稽不倦，毫无遗漏。累迁肇庆府节度推官。宁宗庆元初，禁伪学，以曾师事朱熹，罢归，自信更坚，未尝少挫。有《唯庵棐稿》。